作者：方千里
词牌/韵律：齐天乐

paragraphs: 碧纱窗外黄鹂语，声声似愁春晚。
岸柳飘绵，庭花堕雪，惟有平芜如剪。
重门尚掩。
看风动疏帘，浪铺湘簟。
暗想前欢，旧游心事寄诗卷。
鳞鸿音信未睹，梦魂寻访后，关山又隔无限。
客馆愁思，天涯倦迹，几许良宵展转。
闲情意远。
记密阁深闺，绣衾罗荐。
睡起无人，料应眉黛敛。